Document ID: /roh_data/filtered/fineweb-2-filterrobots_roh.jsonl.gz/24153

Uschia cuntanschais il pli svelt bun brastger per grillar
- Venderdi, 11.5.2018, 11:15
-
Emprima emissiun:
- Venderdi, 11.5.2018, 11:15, RTR
Ils classichers n'èn betg la metoda la pli buna. Quai din il maister grillader Röbi Keller ed il president da Swiss Barbecue Association Hans Jörg Elsasser en il magazin K-Tipp. Lur tip: Laschar davart ils classichers e prender in chamin per envidar.
Il chamin per envidar (Anzündkamin) è in cilinder da metal cun bleras foras. En là mettins ils brichets u la cotgla. Sutvart èsi dad envidar il fieu ed en diesch minutas è la cotgla pronta. Il cilinder da metal funcziuna sco in chamin: Pervi da las foras datti aria currenta. Uschè vegn arsa la cotgla regularmain ed i dat svelt bun brastger.
Blocs na gidan – spiert è perfin privlus
En il test n'han ils classichers betg fatg ina buna impressiun. Ils blocs chemics u er quels da laina spizzavan fitg e faschevan bler fim. En pli èn els relativamain pitschens. Quai ha per consequenza che la cotgla na vegn betg chauda regularmain.
Da spiert e pasta per arder fan ils dus experts perfin attent. Cun duvrar da quai capitan adina puspè accidents. I dat spert ina flommada e per part perfin explosiuns, sch'ins prova da duvrar ina segunda giada il spiert.